**Cântec**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aureliei si lui Valeriu Rusu

Tu, mare naţionalistule,

Dumnezeul nostru de Sus,

Tu care nu vrei nicidecum

Să-ţi schimbi

Culoarea albastră a Cerului Tău!

Tremuri în formă de rouă

Pe verdele fir de iarbă,

Pe flori, pe fruntea

Profesorului de Română.

Şi nu te-au învins!

Tu, mare naţionalistule,

Ghiocelule, care

Nu vrei nicidecum să te lepezi

De culoarea ta naturală,

De minunatul tău Alb!

Tremuri firav şi temător

Sub tălpile noastre,

Sub copita mistreţului,

Sub veşnica ameninţare

A unui nou îngheţ

Şi nu te-au învins!

Tu, cuvântule, şi tu, nădejde,

Şi tu, culoare albastră

A ochilor mei

Care păstrezi pre pământ

Culoarea Cerului Sfânt,

Nimeni nu v-au învins!